Мінскі Міжнародны кінафестываль “Лістапад” — сябра Міжнароднай асацыяцыі кінапрадзюсараў (FIAP), партнёр Міжнароднай федэрацыі кінапрэсы FIPRESCI, а з гэтага году і ўдзельнік альянсу па садзейнічанні абмену ў сферы кіно “Адзін пояс — адзін шлях”, створанага ХХІ Шанхайскім міжнародным кінафестывалем. За 25 гадоў свайго існавання форум дасягнуў нямалага. Пры гэтым, сёння ўжо мала хто памятае, што вырас ён з невялікай прыватнай ініцыятывы. Новы этап у яго развіцці пачаўся, калі кінафорум выйшаў на дзяржаўны ўзровень — яго падтрымалі Міністэрства культуры краіны і ўлады горада. А прызнанне ў коле міжнародных еўрапейскіх фестываляў адбылося ўжо ў 2010 годзе, калі правядзенне “Лістападу” было даручана цэнтру Art Corporation. Дзякуючы высілкам гэтай каманды, мінскі кінафорум працягвае заваёўваць балы ў публікі і прафесіяналаў.